b'\n_START_ARTICLE_\nBlagovna znamka\n_START_PARAGRAPH_\nBlag\xc3\xb3vna zn\xc3\xa1mka (angle\xc5\xa1ko trade mark, trademark ali trade-mark) je pravica industrijske lastnine, s katero se zavaruje kakr\xc5\xa1enkoli znak ali kombinacija znakov (objekt varstva), ki jih je mogo\xc4\x8de grafi\xc4\x8dno prikazati in ki v gospodarskem prometu omogo\xc4\x8dajo razlikovanje blaga oziroma storitev enega podjetja od blaga ali storitev drugega podjetja._NEWLINE_V teoriji tr\xc5\xbenega komuniciranja lo\xc4\x8dimo korporativne, storitvene in blagovne znamke. Ker so vse tri na trgu, je njihova nadpomenka\xc2\xa0\xc2\xbbtr\xc5\xbena znamka\xc2\xab.\n_START_SECTION_\nBlagovna znamka v pravu\n_START_PARAGRAPH_\nBlagovna znamka je sestavni del podro\xc4\x8dja intelektualne lastnine obsega pa pravice, ki ne izhajajo iz stvarnega prava, so pa tr\xc5\xbeno zanimive. Te pravice izhajajo iz dolo\xc4\x8dene intelektualne aktivnosti na industrijskem, znanstvenem, literarnem in umetni\xc5\xa1kem podro\xc4\x8dju ter obsega patente, modele, blagovne znamke ter oznake geografskega porekla. V gospodarskem prometu blagovne znamke omogo\xc4\x8dajo razlikovanje blaga oziroma storitev enega podjetja od blaga ali storitev drugega podjetja in imajo bistven vpliv na konkuren\xc4\x8dnost._NEWLINE_Bistvo intelektulane lastnine je, da ustvarjalec nima ve\xc4\x8d nadzora nad uporabo ideje, izumom, glasbenim delom oz. blagovno znamko, ko je enkrat dostopna javnosti. Tudi zakoniti lastnik, ki si je priskrbel lastni\xc5\xa1tvo nad intelektualno stvaritvijo, ne more varovati te lastnine kot to velja za fizi\xc4\x8dne predmete. To osnovno dejstvo, nemo\xc4\x8d varovati intelektualno lastnino s posedovanjem, je opredeljeno s konceptom mednarodnih in notranjih predpisov o intelektualni lastnini in njeni pravni za\xc5\xa1\xc4\x8diti._NEWLINE_V Sloveniji imamo na tem podro\xc4\x8dju dva osnovna zakona (Zakon o industrijski lastnini in Zakon o avtorskih in sorodnih pravicah) in uredbo Sveta ES o blagovni znamki Skupnosti, ki velja neposredno. Blagovna znamka se lahko registrira (zavaruje) nacionalno, v ES kot Znamka skupnosti ali mednarodno pri Uradu RS za intelektualno lastnino.\n_START_SECTION_\nTr\xc5\xbena znamka v tr\xc5\xbenem komuniciranju\n_START_PARAGRAPH_\nBesedo blagovna znamka vse pogosteje nadome\xc5\xa1\xc4\x8damo z izrazom\xc2\xa0\xc2\xbbtr\xc5\xbena znamka\xc2\xab. V teoriji tr\xc5\xbenega komuniciranja namre\xc4\x8d poznamo korporativne, storitvene in blagovne znamke. Ker so vse tri na trgu, je njihova nadpomenka in zato najbolj\xc5\xa1i izraz za katerokoli entiteto na trgu ravno tr\xc5\xbena znamka._NEWLINE_Tr\xc5\xbena znamka pa ni logotip ali celostna podoba, temve\xc4\x8d skupek vtisov, izku\xc5\xa1enj in idej, ki jih ima uporabnik o tr\xc5\xbeni znamki. Tr\xc5\xbena znamka je torej v uporabniku, ne pri lastniku znamke. Strokovnjaki zato priporo\xc4\x8dajo trajen razvoj znamk, po meri ciljnega uporabnika in po priporo\xc4\x8dilih integriranega (povezanega) tr\xc5\xbenega komuniciranja.'